W Katowicach ô historyji gōrnoślōnskego fusbalu
We wtorek, 21 moja 2019, we katowickej “Hospodzie” trefiyli sie Paweł Czado, zŏcny nowinŏrz sportowy i autor ksiōnżek, a Mariusz Kowoll, autor nowej ksiōnżki “Futbol ponad wszystko” ô historyji gōrnoślōnskego fusbalu we latach 1939-1945, coby ôsprawiać ô tym szporcie we ôkresie II wojny.
Bōło ô szpilu Niymcy – Rumunia ze 1942 roku we Bytōmiu, bōło ô bezuchu Schalke 04 Gelsenkirchen na Ślōnsku, ô corŏz to mniyjszej popularności 1. FC Kattowitz, skuli jego skryntu w strōna ideologii nazistowskej. Szło posuchać ô znanych po wojnie we Polsce fusbalerach, jak choby Gerard Cieślik, kerzy grali bez wojna we niymieckich manszaftach na Ślōnsku. Bōły tyż ciekawostki, jak choby zmiana przepisōw skuli corŏzto wiynkszej liczby inwalidōw wojennych, tak coby ci bez jednej ranki, mōgli tyż wciepować bala ze autu. Mariusz Kowoll i Paweł Czado to gruba wiedzy ô gōrnoślōnskim szporcie i szłoby jych suchać godzinōma. Pojawiōło sie tyż sporo pytań i kōmyntarzy ôd sebranych czytelnikōw, z kerych jedyn sōm bōł na szpilu ze 1944 roku DBK Königshütte – FC Schalke 04.
Wszystkich, kerych interesuje fusbal abo gōrnoślōnskŏ historyjŏ ôdsyłōmy do ksiōnżki Mariusza Kowolla “Futbol ponad wszystko“. Tam na przeszło 400 strōnach przeniesiecie sie we szport tamtych czasōw.
Mariusz Kowoll bydzie tyż publikować ciekawostki ze historyji gōrnoślōnskego fusbalu na naszym portalu, a już tera możecie poczytać kōnsek na jego blogu: https://fusbal-mk.pl/
Ksiōnżka idzie ôbsztalować u nŏs.
szl_Latn szl_Latn szl_Latn szl_Latn szl_Latn szl_Latn